Pelegrini, Peter, poslanec NR SR (2010-12-16):
Ďakujem veľmi pekne za slovo. Na úvod veľmi krátko ešte raz chcem zopakovať, že naša vláda odovzdala počas svojho volebného obdobia do užívania viac ako 140 kilometrov diaľnic a rýchlostných ciest, 140 kilometrov diaľnic a rýchlostných ciest. A takisto, keď už hovoríte o tých PPP projektoch, ktoré sa vám podarilo zastaviť, som rád, že sme zanechali jeden živý, jeden aktívny PPP projekt, ktorý medzinárodné inštitúcie ocenili ako infraštrukturálny projekt roka. Za tento projekt Slovenská republika dostala medzinárodné ocenenie a som veľmi rád, že tento projekt naozaj veľmi dynamicky napreduje a už čoskoro sa občania stredného Slovenska aj vďaka nášmu rozhodnutiu budú môcť do metropoly stredného Slovenska doviezť kompletne od Bratislavy štvorprúdovou rýchlostnou komunikáciou. Aby táto vláda mohla splniť aspoň polovicu z toho, čo sa podarilo našej, je nevyhnutné, aby Národná rada si plnila svoju úlohu a kontrolovala vládu. A v prípade, že vláde sa nedarí napĺňať jej program, resp. jej programové ciele sú veľmi nízke, aby zasiahla a aby vládu zaviazala svojím uznesením. Preto mi dovoľte, aby som v rozprave predniesol návrh nového uznesenia k tomuto prerokovávanému bodu programu. Dovoľte, aby som ho zacitoval. Uznesenie Národnej rady Slovenskej republiky z decembra 2010 k postupu prípravy a výstavby diaľnic a rýchlostných ciest na Slovensku. Národná rada Slovenskej republiky A. konštatuje, že vláda Slovenskej republiky nezabezpečuje potrebnú dynamiku v príprave a výstavbe diaľnic; B. považuje zrušenie prvého balíka PPP a zastavenie 75-kilometrového úseku výstavby na D1 za rozhodnutie spôsobujúce spomalenie hospodárskeho rastu Slovenskej republiky, poškodenie záujmov slovenského podnikateľského sektora s dôsledkom prepúšťania veľkého počtu zamestnancov v oblasti stavebníctva. Považuje postup pri uzatváraní tretieho balíka PPP za nevhodný, spôsobujúci výrazné utlmenie výstavby diaľnic a rýchlostných ciest na Slovensku. Považuje výdavky štátneho rozpočtu alokované na výstavbu diaľnic a rýchlostných ciest na roky 2011 až 2013 za poddimenzované a programové ciele vlády Slovenskej republiky odovzdať v roku 2011 a 2012 iba 5,2 kilometra diaľnic ročne za neprimerane nízke; C. žiada vládu Slovenskej republiky 1. aby ako čiastočnú kompenzáciu za zastavený tretí balík PPP v rozsahu cca 30 kilometrov okamžite, najneskôr vo februári 2011, začať proces obstarávania na zhotoviteľa časti tejto stavby tunela Višňové – Dubná Skala na D1 v rozsahu cca 8 kilometrov, 2. predložiť Národnej rade Slovenskej republiky presný časový a vecný harmonogram s primeranými finančnými alokáciami na výstavbu 75 kilometrov diaľnice D1 na zastavených úsekoch výstavby, 3. neznížiť o 272,8 mil. euro alokáciu z fondov Európskej únie na výstavbu diaľnic a rýchlostných ciest v štátnom rozpočte na rok 2011 oproti roku 2010, 4. zmeniť záväzok, programový cieľ vlády definovaný v štátnom rozpočte na roky 2011 a 2012 odovzdať do užívania iba po 5,2 kilometra diaľnic ročne a výrazne ho zvýšiť. Toto nové znenie predkladám z dôvodu toho, že nedávne rozhodnutie Koaličnej rady rozhodlo aj o zrušení a zastavení tretieho balíka PPP, preto navrhujú sa zmeniť tie časti uznesenia pôvodného, ktoré máte predložené, ktoré sa tohto balíka dotýkali. V časti C bod 1 sa navrhuje požiadať vládu o okamžité začatie procesu obstarávania na zhotoviteľa tunela Višňové – Dubná Skala na D1. To je len pre informáciu absolútne v súlade aj s včerajšou tlačovou konferenciou a vyjadrením predsedu parlamentu Richarda Sulíka, ktorý oznámil, že okamžite začne s verejným obstarávaním, takže dávame to tu do uznesenia. Bod 2, ako som už spomínal, hovorí o tom, že žiadame vládu predložiť časový a vecný harmonogram, o ktorom hovoril aj pán podpredseda Národnej rady Hrušovský, že je veľmi rád, že pán Figeľ ho plánuje predložiť. Takže všetko sú to veci, ktoré, myslím, sa na nich zhoduje aj vládna koalícia. A keďže nám všetkým ide o výstavbu diaľnic a o priority Slovenskej republiky, žiadam vás, aby ste toto nové uznesenie podporili. A zároveň navrhujem, keďže ide o nové uznesenie, aby v prípade, že bude prijaté toto nové znenie, sme už nehlasovali o tom druhom, pretože toto ho v plnej miere nahrádza. Ďakujem pekne.